ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ನೀಗ್ರೋ
ನೀಗ್ರೋ - 
	ಮಾನವನ ಕುಲಪಂಗಡದ ಮೂರು ಮುಖ್ಯ ವಿಭಾಗಗಳಲ್ಲಿ ಒಂದಕ್ಕೆ ಸೇರಿದ ಜನ. ಉಳಿದ ಎರಡು ಪಂಗಡವೆಂದರೆ ಅವು ಕಾಕಸಾಯಿಡರು ಮತ್ತು ಮಂಗೋಲಿಯನರು. 

	ನೀಗ್ರೋ ಜನಾಂಗದ ಪ್ರಧಾನ ಲಕ್ಷಣಗಳಿವು: ಅವರ ಮೈಬಣ್ಣ ಅಪ್ಪಟ ಕಪ್ಪು. ಸೂರ್ಯನ ರಶ್ಮಿಯಿಂದ ಇವರ ಬಣ್ಣ ಹೀಗಾಗಿದೆ ಎಂದು ಕೆಲವರ ಅಭಿಪ್ರಾಯ. ಕೆಲವರ ಮೈಬಣ್ಣ ಸ್ವಲ್ಪ ಕಂದುಮಿಶ್ರಿತ. ಗುಂಗುರು ಗುಂಗುರು ಕೂದಲು ಅತಿ ಕಪ್ಪಾಗಿಯೂ ಕೆಲವು ವೇಳೆ ಕಂದು ಮಿಶ್ರಿತ ಕಪ್ಪುಬಣ್ಣದ್ದಾಗಿಯೂ ಇರುವುದುಂಟು. ಕಣ್ಣುಗಳು ಕಪ್ಪುಮಿಶ್ರಿತ ಹಳದಿಬಣ್ಣವಾಗಿಯೂ ಕೆಲವು ಸಾರಿ ಕಂದುಮಿಶ್ರಿತ ಕಪ್ಪುಬಣ್ಣವಾಗಿಯೂ ಇವೆ. ಮೂಗಿನ ಬುಡ ಅಗಲ, ದಿಂಡು ದಪ್ಪ. ಹೊಳ್ಳೆಗಳು ಗುಂಡು. ತುಟಿಗಳು ದಪ್ಪನಾಗಿಯೂ ಮುಂದಕ್ಕೆ ಚಾಚಿದಂತೆಯೂ ಇದೆ. ಮುಖ ಸಾಮಾನ್ಯವಾಗಿ ಬಾದಾಮಿಯ ಆಕಾರವಾಗಿಯೂ ಮುಂದಕ್ಕೆ ಚಾಚಿದಂತೆಯೂ ಕೆಳಭಾಗ ಸ್ವಲ್ಪ ಚಿಕ್ಕದಾಗಿಯೂ ಇದೆ. ದೇಹಕ್ಕೆ ನಿರ್ದಿಷ್ಟ ಆಕಾರವಿಲ್ಲ. ಮುಂಡ ಸ್ವಲ್ಪ ಚಿಕ್ಕದು. ಕೈಗಳು ನೀಲ ಮುಂಗಾಲು ಮತ್ತು ಮುಂಗೈಗಳು ಹಿಂಗಾಲು ಮತ್ತು ಹಿಂಗೈಗಳಿಗಿಂತ ಹೆಚ್ಚು ಉದ್ದ. ದೈಹಿಕ ಅಷ್ಟಾಗಿ ಹೆಚ್ಚು ಅಗಲವಿಲ್ಲ. ಉದ್ದವೂ ನಿರ್ದಿಷ್ಟವಾಗಿಲ್ಲ. ಕುಳ್ಳರೂ ಉಂಟು. ಅತಿ ಎತ್ತರದವರೂ ಉಂಟು.

	ನೀಗ್ರೋ ಜನ ಪ್ರಧಾನವಾಗಿ ವ್ಯವಸಾಯಗಾರರು. ಜೊತೆಗೆ ಬೇಟೆಯಾಡುವುದು, ಮೀನು ಹಿಡಿಯುವುದು, ದನಕರುಗಳನ್ನು ಸಾಕುವುದು ಮೊದಲಾದ ಕಸಬುಗಳನ್ನೂ ಅವಲಂಬಿಸಿದ್ದಾರೆ. ನೈಲ್ ನದಿಯ ದಡದಲ್ಲಿ ವಾಸಿಸುತ್ತಿರುವ ದಿಂಕರು ಬರಿ ದನಕರುಗಳನ್ನು ಮಾತ್ರ ಸಾಕಿ ಜೀವನವನ್ನು ಸಾಗಿಸುತ್ತಾರೆ. ಸಾಮಾನ್ಯವಾಗಿ ಹಳ್ಳಿಗಳಲ್ಲಿ ವಾಸವಾಗಿರುವುದರಿಂದ ಈ ಜನ ಹಿಂದುಳಿದವರಾಗಿದ್ದಾರೆ. ಹಳ್ಳಿಯಲ್ಲಿ ಪಂಚಾಯ್ತಿಯನ್ನು ಮಾಡಿಕೊಂಡು, ನಾಯಕನನ್ನು ನೇಮಿಸಿಕೊಂಡು ನ್ಯಾಯ ತೀರ್ಮಾನ ಮಾಡಿಕೊಳ್ಳುವುದು ವಾಡಿಕೆ. ಆದರೆ, ಅಲ್ಲಲ್ಲಿ ಸಂಚಾರಕ್ಕೆ ಅನುಕೂಲವಿರುವ ಕಡೆಗಳಲ್ಲಿ ಕೆಲವು ನಾಯಕರು ಕೆಲವಾರು ಹಳ್ಳಿಗಳನ್ನು ತಮ್ಮ ಅಧೀನಕ್ಕೆ ಒಳಪಡಿಸಿಕೊಂಡು ಅವನ್ನು ತಮ್ಮ ತಹಬಂದಿಗೆ ತಂದುಕೊಂಡು ರಾಜ್ಯ ಕಟ್ಟಿದ್ದೂ ಉಂಟು. ಉದಾಹರಣೆಗೆ ಬಂಟುಜನ ಲುಂಡ ಮತ್ತು ಕೆಜೆಂಬೆ ಎಂಬ ರಾಜ್ಯಗಳನ್ನು ಕಟ್ಟಿದ್ದರು. ನೀಗ್ರೋ ಜನ ಬಹುಪತ್ನಿವಿವಾಹ ಪದ್ಧತಿಯನ್ನು ಅವಲಂಬಿಸಿದ್ದಾರೆ. ಸಾಮಾನ್ಯವಾಗಿ ಆಸ್ತಿಗೆ ಹೆಂಗಸರೇ ಹಕ್ಕುದಾರರು. ಇದಕ್ಕೆ ಅಪವಾದಗಳೂ ಉಂಟು.

	ನೀಗ್ರೋ ಜನರು ಮೊದಲಿಗೆ ಸಸ್ಯಹಾರಿಗಳು. ದನಕರುಗಳನ್ನು ಸಾಕಿ ಜೀವನ ಸಾಗಿಸುತ್ತಿದ್ದವರಲ್ಲಿ ದನಗಳನ್ನು ಕೊಲ್ಲುವುದು ರೂಢಿಯಲ್ಲಿರಲಿಲ್ಲ. ದನಗಳನ್ನು ನಾಣ್ಯವಾಗಿ ಬಳಸುವ ರೂಢಿ ಅವರಲ್ಲಿತ್ತು. ನೈಲ್ ಮತ್ತು ಕಾಂಗೋ ನದಿಗಳ ತೀರದಲ್ಲಿ ವಾಸಿಸುತ್ತಿದ್ದ ನೀಗ್ರೋ ಜನರು ಹೇರಳವಾಗಿ ಮೀನು ಹಿಡಿದು ಅದನ್ನೇ ದಿನಚರಿಯ ಆಹಾರವಾಗಿ ಉಪಯೋಗಿಸುವರು. ಮನುಷ್ಯನನ್ನು ತಿನ್ನುವ ಕೆಲವು ನೀಗ್ರೋ ಗುಂಪುಗಳು ಆಫ್ರಿಕಾದ ಕೆಲವು ಭಾಗಗಳಲ್ಲಿ ವಾಸವಾಗಿವೆ. ವೆಲ್ಲಿ ಮತ್ತು ಉಬಾಂಗಿಯ ಕೆಲವು ಭಾಗಗಳಲ್ಲಿ ನರಮಾಂಸಭಕ್ಷಕರ ಕೆಲವು ಗುಂಪುಗಳೂ ಇವೆ. 

	ಕಬ್ಬಿಣವನ್ನು ಕರಗಿಸಿ ಅದರಿಂದ ವಿವಿಧ ಹತಾರುಗಳನ್ನು ಮಾಡುವ ಬೆಲ್ಜಿಯನ್ ಕಾಂಗೋ ಪ್ರದೇಶದಲ್ಲಿದ್ದಾರೆ. ಗರಿಗಳಿಂದ ನೇಯುವ ಕಸುಬುಳ್ಳವರು ಆಫ್ರಿಕಾದ ಪಶ್ಚಿಮ ಭಾಗದಲ್ಲಿದ್ದಾರೆ. ಹತ್ತಿಯ ನೂಲಿನಿಂದ ನೇಯುವವರು ಇದೇ ಭಾಗದಲ್ಲಿ ಸಿಗುತ್ತಾರೆ. ಮಡಕೆಗಳನ್ನು ಮಾಡುವುದು ಸಾಮಾನ್ಯವಾಗಿ ಎಲ್ಲ ಪಂಗಡಗಳಲ್ಲಿಯೂ ವಾಡಿಕೆಯಲ್ಲಿದೆ. ಚಕಮಕಿ ಕಲ್ಲಿನಿಂದ, ಮರ ಉಜ್ಜುವುದರಿಂದ ಬೆಂಕಿ ಪಡೆಯುವ ಹಳೆಯ ವಿಧಾನ ಈಗಲೂ ಅನೇಕ ಕಡೆ ಬಳಕೆಯಲ್ಲಿದೆ. 

	ವಾರದ ಸಂತೆಯಲ್ಲಿ ಸಾಮಾನುಗಳನ್ನು ಅದಲು ಬದಲು ಮಾಡಿಕೊಂಡು ವ್ಯಾಪಾರ ನಡೆಸುವ ಪದ್ಧತಿ ರೂಢಿಯಲ್ಲಿದೆ. ಹುಲ್ಲುಗಾವಲುಗಳ ಪ್ರದೇಶದವರು ಆಡು ಮತ್ತು ದನಕರುಗಳನ್ನು ನಾಣ್ಯಗಳಾಗಿ ಬಳಸುತ್ತಾರೆ. ಆಫ್ರಿಕಾದ ಪೂರ್ವ ದಿಕ್ಕಿನಲ್ಲಿ ಚೂಪಾದ ಕತ್ತಿಯಂಥ ಸಾಮಾನುಗಳನ್ನು ವ್ಯವಸಾಯದ ಸಲಕರಣೆಗಳನ್ನೂ ಆಫ್ರಿಕಾ ಪಶ್ಚಿಮ ಭಾಗದಲ್ಲಿ ಕವಡೆ ಶಂಖಗಳನ್ನೂ, ಲೋಹದ ತುಂಡುಗಳನ್ನೂ, ಆಡುಗಳನ್ನೂ, ಕೋಳಿಗಳನ್ನೂ ನಾಣ್ಯವೆಂದು ಪರಿಗಣಿಸಲಾಗಿದೆ.

	ಪಶ್ಚಿಮ ಆಫ್ರಿಕಾದ ಕಾಡುಗಳಲ್ಲಿ ನೀಗ್ರೋ ಜನ ಪ್ರಕೃತಿಯ ನೈಜಸ್ವರೂಪವನ್ನು ಆರಾಧಿಸುತ್ತಾರೆ. ಚಲನವಲನಗಳಿಗೆ ಅನುಕೂಲವಿರುವ ಕಡೆಗಳಲ್ಲಿ ಗ್ರಹಶಕ್ತಿಗಳಿವೆ ಎಂದು ಭಾವಿಸಿ ಅವನ್ನು ಆರಾಧಿಸುವ ಪದ್ಧತಿಯೂ ರೂಢಿಯಲ್ಲಿದೆ. ಪಶ್ಚಿಮ ಆಫ್ರಿಕಾದಲ್ಲಿಯೂ ದಕ್ಷಿಣ ಆಫ್ರಿಕಾದ ಭಾಗದಲ್ಲಿಯೂ ವಾಸಿಸುತ್ತಿರುವ ಅನೇಕ ಜನರಲ್ಲಿ ಪಿತೃಗಳನ್ನು ಆರಾಧಿಸುವ ಪದ್ಧತಿ ಹೆಚ್ಚಾಗಿ ರೂಢಿಯಲ್ಲಿದೆ. ಪಶ್ಚಿಮ ಆಫ್ರಿಕಾದ ನೀಗ್ರೋ ಜನರಲ್ಲಿಯೂ ಬಂಟು ನೀಗ್ರಾಯಿಡರಲ್ಲಿಯೂ ಸಾವು ಸಂಭವಿಸಿದರೆ ಅದು ಯಾರೋ ಮಂತ್ರವಾದಿಯಿಂದ ನಡೆದಿರಬೇಕೆಂಬ ಪ್ರಬಲ ನಂಬಿಕೆ ಇದೆ. ಅನೇಕ ಬಾರಿ ಸಾವು ಪಿತೃಗಳ ಆತ್ಮಶಕ್ತಿಯಿಂದ ಸಂಭವಿಸಿದೆಯೆಂದೂ ಕೆಲವು ಗುಂಪುಗಳ ನಂಬಿಕೆಯಾಗಿದೆ. ನಿಗ್ರೋ ಜನರ ಅನೇಕ ಗುಂಪುಗಳಲ್ಲಿ ಗಾಳಿಯನ್ನೂ ಮಳೆಯನ್ನು ಗುಡುಗು ಮಿಂಚುಗಳನ್ನೂ ದೇವರೆಂದು ಪೂಜಿಸುವ ಪದ್ಧತಿಯೂ ರೂಢಿಯಲ್ಲಿದೆ. ಈ ಆರಾಧನೆಗಳನ್ನು ನಿಗದಿಯಾದ ದಿನ ಕುಣಿತ, ಮದ್ಯಸೇವನೆ, ಹಬ್ಬ ಆರಾಧನೆಗಳ ಮೂಲಕ ನಡೆಸುವುದು ಸಾಮಾನ್ಯ. ಈ ಆರಾಧನೆಗಳಿಂದ ಆರೋಗ್ಯವೂ ಸಂತಾನವೂ ಸುಖಸಂಪತ್ತುಗಳೂ ಹೆಚ್ಚುವುದೆಂದು ನಂಬಿಕೆ. ಮಾಟ, ಮಂತ್ರ, ಮಂತ್ರವಾದಿ, ವೈದ್ಯ-ಇವುಗಳನ್ನು ಆ ಜನ ಬಹುವಾಗಿ ನಂಬಿದ್ದಾರೆ.

	ನೀಗ್ರೋ ಜನರ ಕಲೆ ಅವರ ಸ್ವಾಭಾವಿಕ ಸನ್ನಿವೇಶಗಳ ಲಕ್ಷಣಗಳನ್ನೇ ಹೊಂದಿಕೊಂಡಿದೆ. ಕಾಂಗೋ ಪ್ರದೇಶದ ಮಧ್ಯಭಾಗದಲ್ಲಿನ ಮರದ ಮತ್ತು ಮಣ್ಣಿನ ಮಡಕೆಗಳೂ ಹಾಗೂ ಮದ್ದಲೆಗಳೂ ಅವರ ಕಲೆಯ ಉತ್ತಮಿಕೆಯನ್ನು ಎತ್ತಿ ಹೇಳುತ್ತವೆ. ಅಶಂಟಿಯ ಕೆತ್ತನೆ ಸಾಮಾನುಗಳೂ ಗಾರ್ಬನ್ನಿನ ತೀರದ ಮುಖವಾಡಗಳೂ ಹೆಸರುವಾಸಿ. ಅವರ ಮಡಕೆ ಸಾಮಾನುಗಳೂ ಬಾಚಣಿಗೆಗಳೂ ಕೆತ್ತನೆ ಕೆಲಸಗಳೂ ಮನಸೆಳೆಯುವಂತವಾಗಿವೆ. ಅವರು ನೇಯುವುದಕ್ಕೆ ಮಾಡಿದ ಸಾಮಾನ್ಯ ಯಂತ್ರಗಳೂ ಹಾಡುವುದಕ್ಕೆ ತಯಾರಿಸಿದ ಸಂಗೀತ ಸಲಕರಣೆಗಳೂ ಹಾಗೂ ಅವರ ಅಂದವಾದ ನರ್ತನೆಯೂ ಕಲಾಭಿಮಾನಿಗಳನ್ನು ಸಂತಸಗೊಳಿಸುವಂಥವು. ಇದರ ಜೊತೆಗೆ ಅವರ ಸಂಗೀತಗಳೂ ಒಗಟುಗಳೂ ಕಥೆಗಳೂ, ಹಳ್ಳಿಯ ಹಾಡುಗಳೂ ಚಿರಸ್ಮರಣೀಯವಾಗಿ ನಿಂತಿವೆ. ಆದರೆ, ಈ ಸಂಸ್ಕøತಿಯ ಕುರುಹುಗಳೆಲ್ಲವೂ ಪಾಶ್ಚಾತ್ಯ ದೇಶಗಳ ಸಂಪರ್ಕದಿಂದ ಮಾರ್ಪಾಡಾಗುತ್ತಾ ಬರುತ್ತಿರುವುದನ್ನು ಈಗ ಎಲ್ಲರೂ ಕಾಣಬಹುದು.

	ಈಗ ನೀಗ್ರೋಗಳು ಹೊರದೇಶದಲ್ಲಿ ಹೋಗಿ ನೆಲೆಸಿದ್ದಾರೆ. 15ನೆಯ ಶತಮಾನದಲ್ಲಿ ಪ್ರಾರಂಭವಾದ ಗುಲಾಮರ ಮಾರಾಟ ಇದಕ್ಕೆ ಬಹು ಮುಖ್ಯವಾದ ಕಾರಣವಾಯಿತು. ಅಮೇರಿಕದಲ್ಲಿಯೂ ಗುಲಾಮ ವ್ಯಾಪಾರವೇ ಕಾರಣವಾಗಿ 1861ರಿಂದ 4 ವರ್ಷ ರಾಷ್ಟ್ರಾದ್ಯಂತ ಯುದ್ಧವೇ ಆಯಿತು.

	ಹೆಚ್ಚಿನ ವಿವರಗಳಿಗೆ ನೋಡಿ:
	(ನೋಡಿ- ಆಫ್ರಿಕದ-ಕಲೆ)
	(ನೋಡಿ- ಆಫ್ರಿಕದ-ಜನಾಂಗಗಳು)
	(ನೋಡಿ- ಆಫ್ರಿಕದ-ಧರ್ಮ)
	(ನೋಡಿ- ಆಫ್ರಿಕದ-ನೀಗ್ರೊ-ಸಂಗೀತ)
	(ನೋಡಿ- ಆಫ್ರಿಕದ-ಪ್ರಾಕ್ತನ-ಚರಿತ್ರೆ)
	(ನೋಡಿ- ಆಫ್ರಿಕದ-ಭಾಷೆಗಳು)
	(ನೋಡಿ- ಆಫ್ರಿಕ-ಮತ್ತು-ಹೊರನಾಡಿನ-ನೀಗ್ರೊ-ಜಾನಪದ)
(ಕೆ.ಎಸ್.ವಿ.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ